text: Per Entreacte a	 3 novembre, 2020 0 comentaris
  L'Associació d'Actors i Directors Professionals de Catalunya (AADPC) impulsa el Cicle de taules rodones d'aquest novembre amb dues trobades Zoom gratuïtes amb inscripció prèvia: La diversitat en la direcció audiovisual i La no conciliació laboral i familiar en el món artístic.
  La diversitat en la direcció audiovisual
  Aquest dimarts 3 de novembre, de 16 a 18 h, es durà a terme una taula rodona organitzada per l'AADPC amb la col·laboració de Dones Visuals. Porta per títol La diversitat en la direcció audiovisual i hi participaran les directores de cinema Pilar Palomero, Mireia Ros i Sílvia Quer moderades per l'autora, directora, docent i productora Queralt Riera.
  La trobada virtual reunirà la mirada i el treball d'aquestes tres directores que es focalitzen en la direcció d'actors i actrius que surten dels circuits convencionals, com són els nens i nenes i les persones amb diversitat funcional. Explicaran les motivacions que impulsen la creació d'aquest tipus de cinema, els processos -tant de direcció com d'interpretació- i la metodologia emprada. Igualment s'analitzarà quin impacte tenen tant el treball en la diversitat com les històries que expliquen, i s'exposaran les necessitats, les tècniques i les tàctiques que han adoptat per resoldre tot tipus de situacions dins la direcció cinematogràfica contemporània.
  L'activitat és gratuïta a través de Zoom però cal inscriure-s'hi prèviament, aquí.
  La no conciliació laboral i familiar en el món artístic
  Més endavant, el dimarts 17 de novembre, també de 16 a 18 h i via Zoom gratuït, hi ha prevista una nova taula rodona. En aquesta ocasió sobre La no conciliació laboral i familiar en el món artístic. Comptarà amb la participació de la directora de l'Observatori Cultural de Gènere, Maria Àngels Cabré; la secretària de Dones i Polítiques LGTBI de CCOO de Catalunya, Alba Garcia Sànchez; les actrius de teatre Estel Solé i Miranda Gas i l'actor de doblatge Pep Papell. Moderarà l'acte Andrea Leunda, advocada laboralista de l'AADPC.
  El confinament ha obligat a qüestionar l'organització del temps i la convergència de dos espais: el treball remunerat i les cures. Ambdues tasques s'han vist en molts casos superposades evidenciant la càrrega que comporta cadascuna i la seva distribució dins la unitat familiar. En plena crisi sanitària, es posen de manifest els punts forts i els febles de la nostra societat, clarament mancada de conciliació laboral i familiar. Els ponents exposaran aquest fenomen estructural i transversal que afecta totes les facetes de la nostra vida i aplicaran aquesta mirada tenint en compte les particularitats del treball professional artístic.